РЕШЕНИЕ НА КОМИСИЯТА
от 16 май 2007 година
за предоставяне на дерогация по искане на Франция в съответствие с Решение 2006/804/ЕО относно хармонизирането на радиочестотния спектър за устройства за радиочестотна идентификация (RFID), работещи в дециметровия обхват (UHF)
(нотифицирано под номер C(2007) 2084)
(само текстът на френски език е автентичен)
(2007/346/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка на политиката за радиочестотния спектър в Европейската общност (Решение за радиочестотния спектър) (1), и по-специално член 4, параграф 5 от него,
като взе предвид Решение 2006/804/ЕО на Комисията от 23 ноември 2006 г. относно хармонизирането на радиочестотния спектър за устройства за радиочестотна идентификация (RFID - radio frequency identification), работещи в дециметровия обхват (UHF - ultra high frequency) (2), и по-специално член 3, параграф 2 от него,
като има предвид, че:
(1)
Тъй като Решение 2006/804/ЕО води до промени в радиочестотната лента от 865,6 до 867,6 MHz, Франция е подала молба за преходна дерогация от посоченото решение, тъй като понастоящем тази лента се използва от оборудване, изключително и пряко предназначено за обществената сигурност и отбрана, като това оборудване не допуска повишени нива на излъчване в границите на определена географска зона.
(2)
По тези причини Франция е поискала като възможност в някои зони за тази лента да се фиксират нива на излъчване, по-ниски от тези, определени с Решение 2006/804/ЕО.
(3)
Франция е предоставила достатъчно технически основания в подкрепа на своята молба, и по-точно такива, почиващи на проучвания за съвместимост, проведени от Националната агенция по честотите и СЕРТ, и отчитащи фактори, свързани с вредните смущения между RFID и военно оборудване и по-точно свързани с мощността на излъчване, плътността и продължителността на циклите.
(4)
Макар молбата да цели осигуряване на определена минимална степен на защита за военното оборудване, тя не налага излишни ограничения по отношение на радиочестотните ленти и географското покритие. Касае се само за много малка част от френската територия; молбата не възпрепятства неправомерно дейностите около градските зони, тъй като зоните, за които става дума, са земеделски и не се застъпват с големи градове. Технологията RFID ще остане разрешена в определените зони, но при понижено ниво на мощността. По принцип дерогирането няма да окаже значително практическо влияние върху разпространението на технологията RFID във Франция.
(5)
Ограничението следва да бъде с изключителен характер и да се разреши за ограничен период от време. След три години Франция ще представи доклад относно развитието на технологията и нейното използване от въоръжените сили и относно прилагането на ограничението. Този доклад следва да споменава всички настъпили събития и проведени измервания през тригодишния период.
(6)
Франция посочва, че ще внедри ново военно оборудване, съвместимо с нивата на излъчване, посочени в Решение 2006/804/ЕО, веднага щом новите технологии бъдат на разположение; предвид времето, необходимо за разработване на технологиите, Франция е посочила, че предвижда да подава молба за подновяване на дерогацията на всеки три години, което да продължи най-късно до 2020 г. Тази дерогация е с изключителен характер и удължаването на срока ѝ трябва да бъде надлежно обосновано и необходимо.
(7)
Членовете на Комитета по радиочестотния спектър посочиха по време на събранието на комитета на 4 и 5 декември 2006 г., че те не са против тази преходна дерогация.
(8)
Поисканото ограничение няма да забави неправомерно прилагането на Решение 2006/804/ЕО и няма да създаде неправомерни разлики между държавите-членки в областта на конкуренцията или нормативното регулиране. Молбата е основателна и преходната дерогация се явява подходяща за улесняване на пълното прилагане на Решение 2006/804/ЕО,
ПРИЕ НАСТОЯЩОТО РЕШЕНИЕ:
Член I
Молбата на Франция с писмо от 23 февруари 2007 г. (SG/CDC/2007/A/1821) да определи чрез дерогация от Решение 2006/804/ЕО понижени прагове за излъчваната мощност при устройствата за радиочестотна идентификация (RFID), работещи на територията на Франция в радиочестотната лента от 865,6 до 867,6 MHz, се одобрява, в рамките и при условията на настоящото решение.
Член 2
За зоните, определени в приложението, максималната мощност/интензитет на полето в радиочестотната лента от 865,6 до 867,6 MHz не може да надвишава ефективна излъчена мощност (ERP) от 500 mW.
Член 3
До 30 юни 2010 г. Франция следва да представи доклад за прилагането на настоящото решение.
Член 4
Срокът на действие на настоящото решение изтича на 31 декември 2010 г.
Член 5
Адресат на настоящото решение е Френската република.
Съставено в Брюксел на 16 май 2007 година.